
DE DISCIPLINĂ ŞI IMUNITĂŢI

Bucureşti, 16.05.2001

Nr. 201

 A V I Z 

asupra propunerii legislative pentru modificarea Legii nr.133/1999 privind stimularea întreprinzătorilor privaţi pentru înfiinţarea şi dezvoltarea întreprinderilor mici şi mijlocii
În conformitate cu prevederile art.89 şi 107 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu propunerea legislativă pentru modificarea Legii nr.133/1999 privind stimularea întreprinzătorilor privaţi pentru înfiinţarea şi dezvoltarea întreprinderilor mici şi mijlocii, trimisă cu adresa nr.201 din 27 martie 2001, înregistrată sub nr.484/XVIII/11 din 27 martie  2001.

Conform prevederilor art.60 din Regulamentul Camerei Deputaţilor, membrii Comisiei juridice, de disciplină şi imunităţi au examinat, în şedinţa din 16 mai 2001, propunerea legislativă menţionată mai sus, punctul de vedere al Guvernului transmis cu adresa nr.1991/MRP/10.05.2001 şi avizul Consiliului Legislativ nr.265/28.03.2001, constatând următoarele:

- modificările propuse prin această iniţiativă legislativă au drept scop introducerea în categoria întreprinderilor mici şi mijlocii, beneficiare ale facilităţilor acordate prin Legea nr.133/1999, şi a întreprinderilor cu activitate de comerţ, alimentaţie publică şi activităţi hoteliere;

- potrivit Clasificării Activităţilor din Economia Naţională (CAEN) şi Clasificării Produselor şi Serviciilor Asociate (CPSA), alimentaţia publică şi activităţile hoteliere intră în categoria serviciilor, beneficiind astfel de facilităţile prevăzute de Legea nr.133/1999, cu modificările şi completările ulterioare;

- extinderea facilităţilor prevăzute de legea menţionată mai sus şi pentru activitatea de comerţ ar avea drept consecinţă încălcarea acordurilor comerciale încheiate de România cu OMC, UE, AELS, CEFTA, SGPC;

- deşi potrivit art.10 alin.(2) din Legea finanţelor publice nr.72/1996, dacă în cursul execuţiei bugetare se fac “propuneri de elaborare a unor acte normative a căror aplicare atrage micşorarea veniturilor sau majorarea cheltuielilor aprobate prin buget, iniţiatorii au obligaţia să prevadă şi mijloacele necesare acoperirii golului de venituri sau sporului de cheltuieli”, totuşi în “Expunerea de motive” a acestei propuneri legislative nu sunt estimate influenţele financiare.



Faţă de considerentele expuse  mai sus, membrii comisiei au hotărât, cu majoritate de voturi,  respingerea  propunerii legislative pentru modificarea Legii nr.133/1999 privind stimularea întreprinzătorilor privaţi pentru înfiinţarea şi dezvoltarea întreprinderilor mici şi mijlocii.


În raport de obiectul şi conţinutul său, propunerea legislativă face parte din categoria legilor ordinare.

                       PREŞEDINTE,                                        SECRETAR, 

     dr. Ionel Olteanu                                    Carmen Dumitriu

     red.consilier

  Dumitra Diaconu
  dact. S.  Trandafir

